**Резултати от дейността на Инспектората на МЗХГ през 2017 г.**

Инспекторатът на Министерство на земеделието, храните и горите е на пряко подчинение на министъра и осигурява изпълнението на контролните му функции върху дейността на структурните звена (дирекции) в МЗХГ и на второстепенните разпоредители с бюджет към министъра, в т. ч. към 31.12.2017 г. 28 областни дирекции „Земеделие”, 11 изпълнителни агенции, служби и центрове, Селскостопанска академия и 3 почивни бази.

Основните функции на Инспектората са регламентирани в чл. 46 от Закона за администрацията и чл. 16 от Устройствения правилник на МЗХГ.

Инспекторатът извършва цялостни и тематични проверки на административните структури в министерството и във второстепенните разпоредители с бюджет към министъра, включително по сигнали срещу действия и бездействия на служители или при случаи с широк обществен отзвук и проверки по постъпили сигнали, съдържащи твърдения за корупционни действия на служители в администрацията на министерството и на второстепенните разпоредители с бюджет.

**Годишни цели на Инспектората**

 През 2017 г. дейността на Инспектората бе насочена към осъществяване на следните цели, залегнали в Годишен план за дейността на Инспектората на МЗХГ за периода 01 януари **-** 31 декември 2017 г.:

- Предотвратяване и отстраняване на нарушения при осъществяване дейността на администрацията и спазването на законите, подзаконовите и вътрешноведомствените актове за организация на работа в МЗХ и във второстепенните разпоредители с бюджет.

 - Предотвратяване на корупционни прояви и ограничаване на корупционния риск в дейността на администрацията на МЗХ и второстепенните разпоредители с бюджет.

 - Анализ и оценка на ефективността на дейността на административните структури в МЗХ.

 - Повишаване на професионалните знания и умения на служителите от Инспектората.

За постигането на посочените в плана цели, от Инспектората се извършват планови, тематични проверки на подконтролни структури. От Инспектората се извършват и извънпланови проверки по заповеди на министъра във връзка с постъпили сигнали и жалби.

 **Извършени проверки от Инспектората**

През 2017 г. Инспекторатът е извършил общо **33 бр**. проверки, от които **5** **бр.** планови и **28 бр.** извънпланови в министерството, второстепенните разпоредители с бюджет към министъра, както и в други структури в системата на МЗХГ. За резултатите от проверките са изготвени **33 бр.** доклади. В докладите са дадени общо **126** **бр.** предложения, в т.ч. за търсене на дисциплинарна отговорност от виновни длъжностни лица; за отстраняване на констатираните пропуски и нарушения в съответните административни структури; за изменение и допълнение на нормативни и вътрешноведомствени актове; за сигнализиране на органите на прокуратурата, на Агенцията за държавна финансова инспекция, на Комисията за предотвратяване и установяване на конфликт на интереси, на Изпълнителна агенция "Главна инспекция по труда"; за въвеждане на автоматизирана информационна система за документооборот; за изпълнение на изискванията на Наредбата за административното обслужване; за извършване на одит от дирекция „Вътрешен одит“ на проверени от Инспектората структури; за назначаване на служители на незаети длъжности.

 Всички дейности и проверки, заложени в Годишния план за дейността на Инспектората за 2017 г. са изпълнени. Извършени са 2 бр. проверки за анализ и оценка на ефективността на дейността на Национална служба за съвети в земеделието и дирекция „Растениевъдство и биологично производство“, 2 бр. проверки за изпълнение на задължението от служителите Изпълнителна агенция по селекция и репродукция в животновъдството и Изпълнителна агенция по сортоизпитване, апробация и семеконтрол за подаване на декларации по чл. 29 от ЗДСл и чл. 107а, ал. 4 от КТ и една проверка в Изпълнителна агенция „Борба с градушките“ относно изпълнение на задължението на новопостъпилите през 2017 г. служители в ИАБГ за подаване на декларация за несъвместимост по чл.7, ал.2 от ЗДСл и чл. 107а, ал. 1 от КТ.

 През 2017 г. в Инспектората са постъпили общо 202 броя сигнали, от които 141 бр. сигнали регистрирани в Деловодната система на МЗХГ, 41 бр. постъпили по електронна поща до Инспектората и до министъра на земеделието, храните и горите, 4 бр. подадени на електронната страница на Националния съвет по антикорупционни политики към МС, 16 бр. подадени по телефон за сигнали в МЗХГ. Всички постъпили сигнали са анализирани и са предприети необходимите действия, съгласно разпоредбите на АПК. По сигналите, съдържащи твърдения за нарушения, които са от компетентността на Инспектората, са извършени проверки и са изготвени отговори до сигналоподателите. След анализ и преценка, част от сигналите са препратени на компетентните органи на основание чл. 112 от АПК.

 **Дисциплинарни производства**

 В резултат на констатирани при проверките нарушения, са дадени 16 бр. предложения за търсене на дисциплинарна отговорност от служители на МЗХГ и на ВРБ, от които са наложени 5 бр. дисциплинарни наказания, а именно: - дисциплинарно наказание по чл. 90, ал. 1, т. 1 от ЗДСл “Забележка” **-** 2 бр.; **-** дисциплинарно наказание по чл. 90, ал. 1, т. 2 от ЗДСл - „Порицание“ - 1 бр.; дисциплинарно наказание по чл. 90, ал. 1, т. 4 от ЗДСл - „Понижение в по-долен ранг за срок от 1 година“ - 1 бр. и дисциплинарно наказание по чл. 90, ал. 1, т. 5 от ЗДСл - „Уволнение“ - 1 бр.

**Сезиране на компетентните органи във връзка с извършени проверки**

Във връзка с констатирани нарушения при извършени през 2017 г. проверки са сезирани компетентните прокуратури, като са изпратени 4 бр. доклади на Инспектората.

 Предвид направени констатации при извършени проверки, Инспекторатът е сигнализирал три пъти Агенцията за държавна финансова инспекция като компетентен орган за извършване на финансова инспекция.

 Във връзка с извършена проверка в институт към Българска агенция по безопасност на храните е сигнализирана Комисията за предотвратяване и установяване на конфликт на интереси, предвид възникнали съмнения за допуснати нарушения на разпоредбите на чл. 8 от Закон за предотвратяване и установяване на конфликт на интереси при провеждане на конкурс за заемане на академична длъжност „професор“.

 Предвид констатирано нарушение на чл. 16а от ЗДСл от страна на директор на Областна дирекция „Земеделие“ е сигнализирана Изпълнителна агенция “Главна инспекция по труда“.

 **Извършени дейности във връзка с Националната стратегия за превенция и противодействие на корупцията в Република България**

В изпълнение на мярка 5.7. от приетия План за действие по Националната стратегия по превенция и противодействие на корупцията 2015-2020 г., от Инспектората са предприети действия за изготвяне на Секторен антикорупционен план в системата на земеделието за периода януари – декември 2017 г.

 През 2017 г. от Инспектората е обобщена информация за изпълнението на мерките от Секторния антикорупционен план в системата на земеделието за периода 01.01.2017 г. - 30.06.2017 г., която е изпратена до г-жа Петя Тянкова, началник на политическия кабинет на заместник министър-председателя по правосъдната реформа и министър на външните работи и секретар на Националния съвет по антикорупционни политики.

Във връзка с постъпили писма от г-жа Екатерина Захариева, заместник министър-председател по правосъдната реформа и министър на външните работи, е изготвена информация за степента на изпълнение на мярка 5 от Приоритет 2 и мерки 1, 3 и 4 от Приоритет 5 от Националната стратегия за превенция и противодействие на корупцията в Република България 2015-2020 г.